Biden, Poetin vergader in Genèveŉ Switserse polisiebeampte op patrollie by Villa La Grange in Genève, Switserland waar Joe Biden (VSA) en Wladimir Poetin (Rusland) vergader (16 Junie 2021) (Foto: Sebastien Bozon/AFP) Pres. Joe Biden van die VSA en pres. Wladimir Poetin van Rusland vergader Woensdag in Genève waar gedagtes van die Koue Oorlog sal hang oor hedendaagse kommer van die VSA oor kuberaanvalle deur Rusland. Die twee staatsleiers sal vyf ure lank gesels sonder enige breek vir etes. Guy Parmelin, president van Switserland, is die gasheer. Op ŉ vraag of die twee leiers ŉ ete saam sal geniet – gewoonlik ŉ welwillendheidsgebaar tydens ŉ diplomatieke beraad, het ŉ senior Amerikaanse beampte “nee” gesê. “Hulle sal nie saam brood breek nie,” het hy gesê, op voorwaarde dat hy anoniem kan bly. Die Amerikaanse president Ronald Reagan en Sowjet-leier Michail Gorbatsjof het in 1985 ook in dié Switserse stad vergader. Patrolliebote op die meer en swaar gewapende soldate staan wag naby die villa. Die spanning tydens die gesprek handel die keer nie oor strategiese kernwapens en teenstrydige ideologieë nie, maar eerder die Biden-administrasie wat Rusland beskou as ŉ vyandige bewind wat graag die reëls breek. Van kuberaanvalle op Amerikaanse entiteite en beweerde inmengery in die afgelope twee Amerikaanse verkiesings tot menseregteskendings en aggressie teen die Oekraïne en ander Europese lande is op Washington se lang lys van bewerings teen die Kremlin. Poetin woon die beraad by deur aan te voer dat Moskou eenvoudig Amerika se leierskap uitdaag. Dit is deel van ŉ poging om ŉ sogenaamde “multipolêre wêreld” te bevorder waar Rusland en China al nader aan mekaar staan. Daar sal na die gesprek geen gesamentlike perskonferensie plaasvind nie.